Työmarkkinatuelta pienipalkkaisiin töihin siirtyminen ei ole taloudellisesti kovin kannattavaa.

1 000 euroa kuussa ansaitsevan käteen jäävät tulot kasvavat 700 euron palkankorotuksen jälkeen vain 103 euroa. Tämä ilmenee Veronmaksajain keskusliiton Verkkouutisille tekemästä laskelmasta.

Sen perusteella tukien poisjäänti näkyy merkittävänä kannustinloukkuna tilanteessa, jossa siirrytään työmarkkinatuelta pienipalkkaiseen työhön.

Laskelman esimerkkinä on Helsingissä yksin asuva ja työmarkkinatukea saava henkilö, jonka asunnon vuokra on 675 euroa kuukaudessa. Lopullisista käteen jäävistä tuloista on vähennetty verot ja veroluontoiset maksut.

Ilman työtuloja puhtaasti tuilla elävän esimerkkihenkilön käytettävissä olevat tulot ovat verojen ja veroluontoisten maksujen jälkeen 1 162,89 euroa kuukaudessa. Summa koostuu 696,60 euron työmarkkinatuesta, 406,40 euron asumistuesta ja 169,06 euron toimeentulotuesta.

Mikäli henkilö saa 1 000 euroa työtuloja kuukaudessa, tulee työmarkkinatukea yhä 346,60 euroa ja asumistukea 288,46 euroa kuussa. Tuhannen euron ansioilla käteen jää lopulta yhteensä 1 492,10 euroa.

Työmarkkinatuki loppuu kokonaan 1 700 euron työtulojen kohdalla. Näillä tuloilla asumistukikin putoaa 169,86 euroon. Käytettävissä olevaksi tuloksi jää verojen ja veroluonteisten maksujen jälkeen 1 595,33 euroa. Tuhannen euron palkkaa saaneelle jäisi siis 700 euron lisätuloista lopulta käteen vain 103,23 euroa enemmän.

Mutta entä jos tulot tuplaantuvat?

Kuvitellaan, että tuhannen euron palkkaa saava esimerkkihenkilö siirtyy osa-aikaisesta työntekijästä täysipäiväiseksi ja hänen tienestinsä yli kaksinkertaistuvat 2 200 euroon kuussa.

Näillä tuloilla tukia ei enää tipu euroakaan ja käteen jää 1 740,45 euroa kuussa. 2,2-kertainen palkka ja täysiaikainen työ merkitsisi siis tässä tapauksessa vain hieman alle 250 euron lisäystä käteen jääviin tuloihin.